《某属闻少伊广文归别墅将挂其冠然乎富贵恐不》
宋代·乐备

明光宫高丽鳷鹊，三声朝鸡报宫钥。
车如流水马如龙，门外斗宫无处著。
归来日晏仆亦痡，豪芒饱暖归妻孥。
岂无道德绚烂者，意作霖雨言为谟。
何人著眼高蓬荜，强仕之年发如漆。
便抽手版挂衣冠，把住穷愁甘似蜜。
人言讲退诚两涂，退者真智进者愚。
要当程力之所底，未省逸路排轻车。
马侯制行如圭璧，五色文章发金石。
不知持此将安之，天下宝当天下惜。
秋净凉入菰蒲间，新诗落笔不作难。
应怜俗驾难回者，更费移文过北山。

作者简介：宋苏州昆山人，先世居淮海，字功成，一字顺之。高宗绍兴二十四年进士。官至军器监簿。与范成大等人结社唱和，以诗文名于时。